Document ID: 32014D0241

RÅDETS AFGØRELSE
af 14. april 2014
vedrørende medlemsstaternes ratifikation eller tiltrædelse i Den Europæiske Unions interesse af den internationale Hongkongkonvention af 2009 om sikker og miljømæssigt forsvarlig ophugning af skibe
(2014/241/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 6, litra a), nr. v), og artikel 218, stk. 8, første afsnit,
under henvisning til forslag fra Europa-Kommissionen,
under henvisning til Europa-Parlamentets godkendelse, og
ud fra følgende betragtninger:
(1)
Hongkongkonventionen om sikker og miljømæssigt forsvarlig ophugning af skibe af 2009 (i det følgende benævnt »konventionen«) blev vedtaget inden for rammerne af Den Internationale Søfartsorganisation (IMO) den 15. maj 2009 som følge af drøftelserne på den internationale konference om sikker og miljømæssigt forsvarlig ophugning af skibe. Konventionen omhandler udvikling, bygning, drift og klargøring af skibe med henblik på at lette sikker og miljømæssigt forsvarlig ophugning, uden at der gås på kompromis med skibenes sikkerhed og driftseffektivitet. Den omfatter også bestemmelser, som sikrer, at skibsophugningsanlæg drives på en sikker og miljømæssigt forsvarlig måde, og at der tilvejebringes en passende håndhævelsesmekanisme for skibsophugning.
(2)
Konventionen træder i kraft 24 måneder efter, at den er ratificeret af mindst 15 lande, hvis kombinerede handelsflåde repræsenterer mindst 40 % af den globale handelsflådes bruttotonnage, og hvis kombinerede maksimale årlige ophugningsmængde i de foregående 10 år udgør mindst 3 % af de samme landes kombinerede handelsflådes bruttotonnage.
(3)
I konklusionerne af 21. oktober 2009 tilskynder Rådet kraftigt medlemsstaterne til at ratificere konventionen som en prioritet for at lette dens ikrafttræden så hurtigt som muligt og skabe en virkelig og effektiv ændring af praksis.
(4)
Europa-Parlamentets og Rådets forordning (EU) nr. 1257/2013 (1) har bl.a. til formål at minimere og så vidt muligt fjerne negative virkninger på menneskers sundhed og miljøet forårsaget af ophugning af skibe og at lette ratifikationen af konventionen. Artikel 5, stk. 9, artikel 7, stk. 2, artikel 10, stk. 1 og 2, samt artikel 12, stk. 1 og 3, i nævnte forordning indeholder bestemmelser om tilpasningen af EU-lovgivningen med konventionen. Artikel 32, stk. 4, omhandler situationen i medlemsstater, som ikke har nogen skibe, der fører deres flag eller er registreret under deres flag, eller har lukket sit nationale skibsregister. Disse medlemsstater kan fravige visse bestemmelser i forordningen, så længe ingen skibe er registreret under deres flag.
(5)
Unionen kan ikke tiltræde konventionen, da kun stater kan være parter i den.
(6)
Derfor bør Rådet bemyndige medlemsstater, der har skibe, der fører deres flag eller er registreret under deres flag, og som falder ind under konventionens anvendelsesområde, til at ratificere eller tiltræde den -
VEDTAGET DENNE AFGØRELSE:
Artikel 1
Medlemsstaterne bemyndiges herved til at ratificere eller tiltræde for så vidt angår de dele, der hører under Unionens enekompetence, den internationale Hongkongkonvention af 2009 om sikker og miljømæssigt forsvarlig ophugning af skibe.
Artikel 2
Medlemsstater, der har ratificeret eller tiltrådt konventionen, underretter Kommissionen herom inden seks måneder efter datoen for deponeringen af deres ratifikations- eller tiltrædelsesinstrument hos generalsekretæren for IMO.
Rådet vil drøfte fremskridtene med hensyn til ratifikationen senest den 31. december 2018.
Artikel 3
Denne afgørelse er rettet til medlemsstaterne.
Udfærdiget i Luxembourg, den 14. april 2014

Labels: 8
18
5
20